D ทุ่ม 250 ลบ. เทคฯ “เด็นตัล วิชั่น” กินรวบธุรกิจทันตกรรมต้นน้ำ-ปลายน้ำ ดันรายได้โตกระฉูด
D ทุ่ม 250 ลบ. เทคฯ "เด็นตัล วิชั่น" กินรวบธุรกิจทันตกรรมต้นน้ำ-ปลายน้ำ จ่อบุ๊ครายได้ทันทีใน Q3/61 ดันรายได้โตกระฉูด
15 มิ.ย. 2561

ทพ.พรศักดิ์ ตันตาปกุล ประธานเจ้าหน้าที่บริหาร บริษัท เดนทัล คอร์ปอเรชั่น จำกัด (มหาชน) หรือ D เปิดเผยว่า บริษัทได้เซ็นสัญญาซื้อกิจการบริษัท เด็นตัล วิชั่น จำกัด (DV) มูลค่าลงทุนกว่า 250 ล้านบาท ซึ่งดำเนินธุรกิจจำหน่ายอุปกรณ์ทางด้านทันตกรรมเรียบร้อยแล้ว และเตรียมโอนกิจการมายังบริษัทฯในวันที่ 1 ส.ค.61
โดยประกอบด้วยสิทธิในการเป็นตัวแทนจำหน่ายอุปกรณ์ทางด้านทันตกรรมในประเทศไทย เช่น IVOCLAR VIVADENT (แบรนด์สินค้าเกี่ยวกับวัสดุทำโครงฟัน,เครื่องเผา) KAVO (แบรนด์สินค้า เก้าอี้ทันตกรรม) JOTA (แบรนด์สินค้า หัวเบอร์กรอฟัน) VOCA (แบรนด์สินค้า วัสดุอุดฟัน) และ AMANN GIRRBACH (แบรนด์สินค้าวัสดุและเครื่องทำโครงฟันปลอม) เป็นต้น
“ผมมั่นใจว่าการเข้าซื้อกิจการอุปกรณ์ด้านทันตกรรมในครั้งนี้ จะช่วยต่อยอดธุรกิจ ตั้งแต่ต้นน้ำไปจนถึงปลายน้ำ ตามแผนธุรกิจที่วางไว้ โดยจะเริ่มรับรู้รายได้เข้ามาทันทีตั้งแต่ไตรมาส 3/61 ผลักดันผลการดำเนินงานในปีนี้เติบโตอย่างก้าวกระโดด”ทพ.พรศักดิ์ กล่าว
สำหรับเงินลงทุนในครั้งนี้มาจากเงินกู้ยืมจากสถาบันการเงินจำนวน 200 ล้านบาท และเงินทุนหมุนเวียนของบริษัท 50 ล้านบาท เพื่อเข้ามาต่อยอดธุรกิจเดิม ซึ่งจะช่วยลดต้นทุนการดำเนินงาน หนุนอัตรากำไรขั้นต้นกลุ่มธุรกิจปรับตัวดีขึ้น ซึ่งมั่นใจว่าการเข้าซื้อกิจการในครั้งนี้มีส่วนสำคัญในการผลักดันรายได้และกำไรปรับตัวเพิ่มขึ้นอย่างมีนัยสำคัญ
อนึ่ง ปัจจุบัน D มีศูนย์ทันตกรรมและคลินิกทันตกรรมทั้งหมด 16 สาขา ตั้งอยู่ในกรุงเทพฯ 14 สาขา และภูเก็ต 2 สาขา ดำเนินการภายใต้ “BIDC” 1 สาขา,”Dental Signature” 4 สาขา “Smile Signature” 8 สาขา และ “Dental Planet ” 3 สาขา